Brian Mikkelsen (KF), 2009-05-07:
Først vil jeg sige, at jeg da er glad for, at Det Radikale Venstre kan se nogle positive elementer i regeringens bandepakke.
Der er mange, men at der er nogle enkelte elementer, som Det Radikale Venstre synes er positive, er da fornuftigt og betyder, at Det Radikale Venstre har bevæget sig så langt.
Med hensyn til minimumsstraffe er regeringens holdning klar.
Vi har taget et skridt i forhold til minimumsstraffe for våbenbesiddelse, fordi vi synes, at det er nødvendigt i den ekstraordinære situation, vi er i, men vi vil bede Straffelovrådet om at vurdere det fremtidige straffesystem og også, hvad rolle minimumsstraffe eventuelt kan komme til at spille.
Så derfor har vi besluttet os til, at vi ser på situationen, når den tid kommer og Straffelovrådet er færdig med at kigge på den her sag.
Forslaget her bærer jo meget præg af, at regeringen var meget offensiv med bandepakken - der sker mange ting på det kriminalpræventive område og på det sociale område - og oppositionen har haft lyst til at vise, at man lige hurtigt kunne lave et lille forslag for ligesom at vise, at man også er på banen.
Jeg vil så - meget hurtigt - give udtryk for, hvad regeringens opfattelse af det her er.
Kombinationen af hele den palet, vi præsenterer i bandepakken, og den indsats, der foregår på det kriminalpræventive område og på det sociale område, og de tiltag, som også er i støbeskeen, gør, at vi er fuldt forberedte og godt rustede med hensyn til de udfordringer, som samfundet står over for.
Det her forslag indebærer jo, at regeringen pålægges at udarbejde et forslag til en national handlingsplan mod organiseret kriminalitet og væbnede opgør og at få fremlagt den for Folketinget senest i oktober 2009.
Det er jo relativt vanskeligt at være uenig med forslagsstillerne i, at det er afgørende at sætte ind med en intensiv, målrettet og bredspektret indsats for at dæmme op for bande- og rockerkriminaliteten.
Og man kan også vanskeligt være uenig i intentionerne bag beslutningsforslaget, nemlig at alle relevante aktører skal inddrages, og at indsatsen skal bygge på en bred vifte af tiltag, som skal øge trygheden, sikre de nødvendige politiressourcer, forebygge rekrutteringen til banderne, støtte vidnerne og mindske mængden af våben.
Men som jeg tilkendegav allerede indledningsvis, og som vi har været igennem det med regeringens bandepakke, er der jo imidlertid med de sidste måneders massive intensivering af politiindsatsen og den sammenhængende bandepakke allerede gjort en bred vifte af tiltag, som der efterlyses i beslutningsforslaget.
Og som regeringen også har gjort det klart i mange sammenhænge, er det jo ikke gjort med de akutte tiltag på den korte bane, som bandepakken til dels er udtryk for.
Bl.a. som led i udmøntningen af forligsaftalen er der jo allerede en række tiltag på vej for at styrke indsatsen på den lange bane, ikke mindst i forhold til det forebyggende arbejde og forskningen i rekrutteringsmekanismerne.
Vi er med andre ord langt videre i processen end det helt overordnede niveau, som en handlingsplan mod alle former for organiseret kriminalitet i sin natur ville skulle holdes på.
En anden ting er så, at der jo allerede nu foreligger en sammenhængende strategi for en målrettet indsats mod bande- og rockerkriminaliteten.
Strategien indeholder en blød og en hård del og bygger på den strategi imod rockerkriminalitet, som dansk politi udviklede i 1990'erne, og som bl.a. svensk og norsk politi har ladet sig inspirere af.
Som eskaleringen i bandekonflikten har illustreret med al ønskelig tydelighed, er det imidlertid ikke gjort med fine ord i handlingsplaner og strategier.
Det afgørende i den nuværende situation er at lytte til aktørerne ude i virkeligheden og sikre, at de har de fornødne redskaber og midler til at handle i forbindelse med de konkrete problemer på gaden.
Det er jo præcis det, regeringen har gjort - for øvrigt effektivt - i samarbejde med politiet og forligskredsen.
Regeringen kan derfor ikke støtte beslutningsforslaget om udarbejdelse af en national handlingsplan; en sådan handlingsplan vil ikke have nogen merværdi af betydning i forhold til de tiltag, der allerede er taget eller ligger i pipelinen.
Det, der er brug for nu, er handling.
Der er ikke brug for flotte ord, men konkrete resultater.